Efter ni år i spidsen for den sønderjyske virksomhed stopper Niels B. Christiansen.

Industrikoncernen Danfoss skal have ny koncernchef, efter at Niels B. Christiansen i ni år har stået i spidsen for selskabet.

Fremover bliver det driftsdirektør Kim Fausing, der skal føre virksomhedens strategi ud i livet. Chefskiftet træder i kraft 1. juli. Det er Niels B. Christiansen selv, der ifølge en pressemeddelelse fra Danfoss har taget beslutningen om at stoppe.

- Jeg er glad for at kunne overlevere et stærkt Danfoss i bedste form og i gode hænder.

- Tidspunktet er rigtigt nu - både for Danfoss og for mig. Jeg er klar til nye udfordringer, men hvad det bliver, har jeg ikke besluttet endnu, siger han.

Fuldført til topkarakter

Bestyrelsesformand Jørgen Mads Clausen overlod i 2008 roret i familievirksomheden til netop Niels B. Christiansen. Han takker sin afgående koncernchef for indsatsen med at udvikle virksomheden.

- Niels’ mission i Danfoss er fuldført til topkarakter. Alle finansielle resultater peger den rigtige retning, vi har god vækst, og organisationen er i storform.

- At en topchef efter 12 år ønsker nye udfordringer er kun naturligt og sundt, og på egne og bestyrelsens vegne vil jeg sige en stor tak til Niels for fremragende lederskab af Danfoss, siger han.

Kan blive direktør i en endnu større virksomhed

Det er spændende at se, hvad Niels B. Christiansen nu skal, siger TV 2's finanskommentator Ole Krohn, som mener, det er lidt tidligt for den 50-årige direktør at stoppe.

- Jeg har været i kontakt med Danfoss her til formiddag, og der er ingen meldinger om, hvor han skal hen, siger han og tilføjer, at det er sandsynligt, at Niels B. Christiansen er på vej til en direktørpost i en endnu større virksomhed.

Han fortæller, at toppen af dansk erhvervsliv var til stede, da Niels B. Christiansen sidste år fyldte 50 år.

Kronprins overtager

Ole Krohn kalder den nye direktør Kim Fausing en "kronprins, der tager over".

- Han har haft rigtig god tid til at øve sig og kigge på Niels B. Christiansen og suge til sig fra ham, siger Ole Krohn.